KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenotas pilnvaras pieņemt deleģētos aktus, kas Komisijai piešķirtas saskaņā ar Eiropas Parlamenta un Padomes 2011. gada 16. novembra Regulu (ES) Nr. 1173/2011 par efektīvu budžeta uzraudzības īstenošanu eurozonā /* COM/2014/0393 final */





KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenotas pilnvaras pieņemt deleģētos aktus, kas Komisijai piešķirtas saskaņā ar Eiropas Parlamenta un Padomes 2011. gada 16. novembra Regulu (ES) Nr. 1173/2011 par efektīvu budžeta uzraudzības īstenošanu eurozonā 1. IEVADS Eiropas Parlamenta un Padomes Regula (ES) Nr. 1173/2011 par efektīvu budžeta uzraudzības īstenošanu eurozonā[1] ir viens no sešiem tiesību aktiem ekonomikas pārvaldības tiesību aktu kopumā, ko sauc par “sešu tiesību aktu kopumu”. Ekonomikas pārvaldības tiesību aktu kopums bija paredzēts, lai novērstu tās nepilnības un trūkumus ES ekonomikas pārvaldības sistēmā, kas daļēji bija vainojami ekonomikas krīzes izplatībā ES valstīs. Ar Regulu (ES) Nr. 1173/2011 Komisijai tiek piešķirtas pilnvaras pieņemt deleģētos aktus attiecībā uz konkrētām procedūrām saistībā ar sankcijām par manipulāciju ar statistikas datiem. Komisijai ir tiesības noteikt sīki izstrādātus noteikumus attiecībā uz izmeklēšanas procedūrām līdzās skaidri definētiem ar to saistītiem pasākumiem. Šīs Komisijai deleģētās pilnvaras liecina par virzību uz ekonomikas un monetārās sadarbības stingrāku uzraudzību, tostarp sankciju mehānismiem. 2. JURIDISKAIS PAMATS Šis ziņojums ir paredzēts Regulas (ES) Nr. 1173/2011 11. panta 2. punktā. Saskaņā ar šo noteikumu pilnvaras pieņemt deleģētos aktus Komisijai ir piešķirtas uz triju gadu laikposmu no 2011. gada 13. decembra, un Komisijai ir jāsagatavo ziņojums par pilnvaru deleģēšanu. 3. DELEĢĒŠANAS ĪSTENOŠANA Pilnvaru īstenošana tika uzskatīta par nepieciešamu, lai reaģētu uz vajadzību papildināt naudas soda aprēķināšanas noteikumus par manipulāciju ar statistikas datiem, kā arī noteikumus par procedūru, kas jāievēro, veicot izmeklēšanu par datu iespējamu nepareizu atspoguļošanu (kā aprakstīts Regulas (ES) Nr. 1173/2011 8. panta 3. punktā). Saskaņā ar Regulas (ES) Nr. 1173/2011 8. panta 1. punktu Padome, lemjot pēc Komisijas ieteikuma, var pieņemt lēmumu par sodanaudas piemērošanu dalībvalstij, kas datus par deficītu vai parādu apzināti vai nopietnas nolaidības dēļ iesniedz nepareizi atspoguļotus. Turklāt no regulas 8. panta 3. punkta izriet, ka Komisija var veikt visu veidu nepieciešamo izmeklēšanu, lai noteiktu, vai pastāv šāds datu nepareizs atspoguļojums. Saskaņā ar Regulas (ES) Nr. 1173/2011 8. panta 4. punktu Komisija ir pilnvarota pieņemt deleģētos aktus attiecībā uz sīki izstrādātiem kritērijiem, lai noteiktu 1. punktā minētās sodanaudas apmēru; sīki izstrādātiem noteikumiem par 3. punktā minētās izmeklēšanas procedūrām, ar to saistītiem pasākumiem un ziņošanu par izmeklēšanu; un sīki izstrādātiem noteikumiem par procedūru, ar ko garantē tiesības uz aizstāvību, piekļuvi lietas materiāliem, juridisko pārstāvību, konfidencialitāti un noteikumus par termiņiem un 1. punktā minētās sodanaudas iekasēšanu. Komisija pieņēma vienu šādu deleģēto lēmumu par izmeklēšanām un sodanaudām, lai aptvertu visus aspektus, attiecībā uz kuriem tā bija pilnvarota pieņemt deleģētos aktus: Komisijas 2012. gada 29. jūnija Deleģētais lēmums 2012/678/ES par izmeklēšanām un sodanaudām saistībā ar manipulāciju ar statistikas datiem, kā minēts Eiropas Parlamenta un Padomes Regulā (ES) Nr. 1173/2011 par efektīvu budžeta uzraudzības īstenošanu eurozonā[2]. Puses apsprieda deleģētā lēmuma projektu, tostarp ar valstu ekspertiem, kuri tika uzaicināti uz divām ekspertu sanāksmēm, kas notika 2012. gada janvārī un martā. Komisija 2012. gada 29. jūnijā pieņēma deleģēto aktu un paziņoja to Eiropas Parlamentam un Padomei. Vairākas dalībvalstis 2012. gada jūlijā pauda viedokli, ka ir vajadzīgs vairāk laika, lai izskatītu tiesību aktu. Tāpēc Padome 24. jūlijā nolēma pagarināt iebildumu sniegšanas periodu par diviem mēnešiem (papildus atļautajam standarta divu mēnešu termiņam), kā paredzēts Regulas (ES) Nr. 1173/2011 11. panta 5. punktā. Ne Eiropas Parlaments, ne Padome četru mēnešu laikā neizteica iebildumus pret deleģēto aktu. Beidzoties divu mēnešu papildu termiņam, deleģētais akts tika publicēts Eiropas Savienības Oficiālajā Vēstnesī un stājās spēkā 2012. gada 26. novembrī. 4. SECINĀJUMS Komisija ir pareizi īstenojusi sev deleģētās pilnvaras un aicina Eiropas Parlamentu un Padomi ņemt vērā šo ziņojumu. [1] OV L 306, 23.11.2011., 1. lpp. [2] OV L 306, 6.11.2012., 21. lpp.